અમેરિકામાં સ્થાયી થયેલા ભારતીયો વિકએન્ડમાં ગ્રોસરી જાયન્ટ કોસ્ટકો અથવા ફર્નિચર જાયન્ટ આઇકિયા સ્ટોર્સમાં ટોળાબંધ જોવા મળે. કોસ્ટકોમાં માત્ર ગ્રોસરી જ મળે એવું નથી અને આઇકિયામાં ઘર સજાવટ અનેે ઘરવપરાશની નાની-મોટી અનેક ચીજો મળે. મૂળ સ્વીડનની આઇકિયા કંપની (જેને સ્વિડિશમાં ‘ઇકેઆલ્લ કહીને ઓળખવામાં આવે છે)નો એક સ્ટોર ૧પથી ર૦ એકરમાં ફેલાયેલો હોય છે. તેનો ગ્રાઉન્ડ ફ્લોર ત્રણ માળના મકાન જેટલી હાઈટ ધરાવતો હોય. આ આઇકિયા કંપની ભારતમાં આવી ચૂકી છે. હૈદરાબાદના હાઈટેક સિટી વિસ્તારમાં ૧૩ એકર વિસ્તારમાં ફેલાયેલો ઘેરા બ્લ્યુ રંગનો આ મૉલ દૂરથી લોકોનું ધ્યાન ખેંચે છે. ફર્નિચરની આવડી મોટી દુકાન હોય તેવું ભારતના લોકોએ અગાઉ જોયું કે સાંભળ્યું ન હતું. જોકે આંધ્રપ્રદેશમાં ચંદ્રાબાબુ નાયડુ હાઈટેક ક્રાંતિ લાવ્યા. ત્યાર બાદ લાખો પ્રોફેશનલો અમેરિકા અને અન્યત્ર સ્થાયી થયા છે. તેઓ અને આંધ્રમાં વસતા તેઓના સગા આઇકિયા વગેરેથી સુપરિચિત છે. કંપની ભારતનાં બીજા શહેરોમાં મેગાસ્ટોર્સ ખોલવાની તૈયારીઓમાં છે.